regna firmat pietas
Regna firmat pietas var Christian 4.s motto, som første gang findes i en stil, der er skrevet af den syvårige prins i foråret 1584 og sandsynligvis udformet af hans lærer Hans Mikkelsen.
Valgsproget findes på samtidige bygninger og på kirkeinventar i dobbeltmonarkiet Danmark-Norge og i Hertugdømmerne, ofte i forkortelsen R.F.P., af eftertiden ironisk udlagt som 'Riget fattes penge'. En plattysk oversættelse fra 1593 Die Gotts Frvchtigkeit machet veste Reiche 'Gudsfrygt skaber stærke riger' udtrykker en renæssancefortolkning af begrebet pietas.